חוק הרשות הלאומית לבטיחות בדרכים (הוראת שעה) (תיקון), התשע"ז-2017
הצעת חוק ממשלתית, הכנסת ה-20
פורסם: ספר החוקים, חוברת 2605, עמ' 418, 2017-02-21T00:00:00+02:00
חוק הרשות הלאומית לבטיחות בדרכים (הוראת שעה), התשס"ו–2006, שמכוחו הוקמה הרשות הלאומית לבטיחות בדרכים, קובע כי לצד הרשות תוקם מועצה ציבורית בת 15 חברים שתפקידה, בין היתר, להתוות את קווי הפעולה של הרשות. החוק בנוסחו קודם לתיקון זה, קבע כי חברי המועצה רשאים לקבל גמול או החזר הוצאות בעד השתתפותם בישיבות המועצה. בתיקון זה נקבע, כי יושב ראש המועצה או ממלא מקומו הקבוע, יהיה זכאי לגמול משמעותי יותר, שיביא לידי ביטוי את תפקידיו הרבים, מעבר להשתתפות בישיבות המועצה, ואת הזמן הרב הנדרש לשם ביצוע התפקיד. התנאים לקבלת הגמול והשיעור המרבי שלו יקבעו בתקנות שיקבע שר התחבורה והבטיחות בדרכים בהסכמת שר האוצר.